หุ้นไทยปิดร่วง 11.69 จุด ตามภูมิภาค หมดช่วงฮันนีมูนข่าวกระตุ้นศก.
หุ้นไทยวันที่ 20 ส.ค.62 ปิดตลาดที่ระดับ 1,625.57 จุด ลดลง 11.69 จุด (-0.71%) มูลค่าการซื้อขาย 56,866.61 ล้านบาท
20 ส.ค. 2562

หุ้นไทยวันที่ 20 ส.ค.62 ปิดตลาดที่ระดับ 1,625.57 จุด ลดลง 11.69 จุด (-0.71%) มูลค่าการซื้อขาย 56,866.61 ล้านบาท
นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยปรับตัวลงเช่นเดียวกับตลาดในกลุ่มTIP (ไทย อินโดนีเซีย ฟิลิปปินส์ ) ที่ต่างติดลบกันทั่วหน้า
ขณะที่ตลาดหุ้นอื่นในภูมิภาคเอเชียเคลื่อนไหวทั้งในแดนบวก-ลบ คาดว่าจะเป็นแรงขายหลังรับรู้ข่าวหลังจากที่คณะรัฐมนตรี (ครม.) ได้อนุมัติมาตรการกระตุ้นเศรษฐกิจ ซึ่งตลาดฯได้ตอบรับไปก่อนหน้านี้แล้ว โดยมีหุ้นบริษัท ท่าอากาศยานไทย (AOT) หัวขบวนนำดิ่งหลังจากที่ครม.ไม่ได้อนุมัติการยกเว้นการตรวจลงตราหนังสือเดินทางนักท่องเที่ยวจีนและอินเดีย ซึ่งเป็นหนึ่งในมาตรการกระตุ้นด้านการท่องเที่ยวที่ถูกนำเสนอต่อครม.วันนี้
อย่างไรก็ดี ยังต้องติดตามความคืบหน้าสงครามการค้าระหว่างสหรัฐฯ และจีน และรอดูการส่งสัญญาณจากประธานธนาคารกลางสหรัฐฯ (เฟด) จากการประชุมเศรษฐกิจประจำปีของเฟด ที่จะมีขึ้นที่เมืองแจ็กสัน โฮล ซึ่งตลาดฯคาดเฟดคงจะปรับลดอัตราดอกเบี้ยอีกรอบในการประชุมเดือนก.ย.นี้แนวโน้มการลงทุนในวันพรุ่งนี้ (21 ส.ค.) นายกรภัทร กล่าวว่า ตลาดฯคงจะสร้างฐานในกรอบ โดยมีแนวรับ 1,612-1,604 จุด ส่วนแนวต้าน 1,644 จุด
5 หลักทรัพย์ที่มีมูลค่าการซื้อขายสูงสุด
1.AOT มูลค่าการซื้อขาย 2,406.95 ล้านบาท ปิดที่ 70.25 บาท ลดลง 1.25 บาท 
2.CPALLมูลค่าการซื้อขาย 2,262.29 ล้านบาท ปิดที่ 84.75 บาท เพิ่มขึ้น 0.75 บาท 
3.INTUCH มูลค่าการซื้อขาย 1,849.05 ล้านบาท ปิดที่ 61.25 บาท ราคาไม่เปลี่ยนแปลง 
4.TRUE มูลค่าการซื้อขาย 1,761.38 ล้านบาท ปิดที่ 6.10 บาท ลดลง 0.15 บาท 
5.STEC มูลค่าการซื้อขาย 1,533.71 ล้านบาท ปิดที่ 19.80 บาท เพิ่มขึ้น 0.20 บาท